Document ID: 32014R1014

KOMMISSIONENS DELEGEREDE FORORDNING (EU) Nr. 1014/2014
af 22. juli 2014
om supplerende regler til Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 med hensyn til indholdet og opbygningen af et fælles overvågnings- og evalueringssystem for operationer finansieret i henhold til Den Europæiske Hav- og Fiskerifond
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (1), navnlig artikel 107, stk. 1, sammenholdt med artikel 109, stk. 1, og
ud fra følgende betragtninger:
(1)
Artikel 107 i forordning (EU) nr. 508/2014 omhandler oprettelse af et fælles overvågnings- og evalueringssystem med henblik på at måle resultaterne af Den Europæiske Hav- og Fiskerifond (i det følgende benævnt »EHFF«). Dette system bør navnlig bidrage til bl.a. at påvise den fælles fiskeripolitik og EU's integrerede havpolitiks fremskridt og resultater, at vurdere EHFF-transaktionernes effektivitet og relevans, at bidrage til mere målrettet støtte til den fælles fiskeripolitik og den integrerede havpolitik, at støtte en fælles læringsproces vedrørende overvågning og evaluering og at give solide, bevisbaserede evalueringer af EHFF's transaktioner, som indgår i beslutningstagningsprocessen.
(2)
Indholdet og opbygningen af et fælles overvågnings- og evalueringssystem bør fastlægges med henblik på at sikre, at der foretages tilstrækkelig og passende evaluering. Det er derfor nødvendigt at fastlægge en liste over fælles indikatorer, som medlemsstaterne skal anvende, så dataene kan samles på EU-niveau, og EHFF's resultater kan vurderes af Kommissionen i forhold til de politikmål, der er fastsat i forordning (EU) nr. 508/2014.
(3)
I henhold til artikel 109 i forordning (EU) nr. 508/2014 skal de fælles indikatorer gælde for alle programmer og skal vedrøre udgangssituationen samt den finansielle gennemførelse, output og resultater af programmet. Disse fælles indikatorer bør også anvendes for den resultatanalyse, der er omhandlet i artikel 21, stk. 1, i forordning (EU) nr. 1303/2013.
(4)
De fælles indikatorer bør være i overensstemmelse med de indikatorer, der er anført i programmets prioritetsområder i artikel 27, stk. 4, i Europa-Parlamentets og Rådets forordning (EU) nr. 1303/2013 (2), som omfatter indikatorer vedrørende tildelte udgifter, outputindikatorer vedrørende de støttede foranstaltninger og resultatindikatorer vedrørende den pågældende prioritet. De bør også omfatte kontekstindikatorer for udgangssituationen inden gennemførelsen af programmet.
(5)
De indikatorer, der er nævnt i artikel 107, stk. 2, i forordning (EU) nr. 508/2014 vedrører programmets indvirkning på niveauet for hver enkelt af Unionens prioriteter og er ikke omfattet af denne forordning.
(6)
For at sikre omgående anvendelse af foranstaltningerne i denne forordning, bør den træde i kraft på dagen efter offentliggørelsen i Den Europæiske Unions Tidende -
VEDTAGET DENNE FORORDNING:
Artikel 1
Indhold og opbygning af overvågnings- og evalueringssystemet
1. Det fælles overvågnings- og evalueringssystem, der er omhandlet i artikel 107 i forordning (EU) nr. 508/2014 består af følgende elementer:
a)
en interventionslogik, der viser samspillet mellem prioritetsområder, fokusområder og foranstaltninger, som omhandlet i artikel 18, stk. 1, litra a), og artikel 116 i forordning (EU) nr. 508/2014
b)
den række fælles indikatorer, der er omhandlet i artikel 109 i forordning (EU) nr. 508/2014
c)
de relevante kumulative data om operationer, der er udvalgt til finansiering, som omhandlet i artikel 97, stk. 1, litra a), i forordning (EU) nr. 508/2014
d)
den årlige rapport om gennemførelsen af det operationelle program, som fastsat i artikel 114 i forordning (EU) nr. 508/2014 sammenholdt med artikel 50 i forordning (EU) nr. 1303/2013
e)
evalueringsplanen, som fastsat i artikel 115 i forordning (EU) nr. 508/2014 sammenholdt med artikel 56 i forordning (EU) nr. 1303/2013
f)
de forudgående og efterfølgende evalueringer og alle andre evalueringsaktiviteter, som er knyttet til EHFF-programmet, som er omhandlet i artiklerne 115, 116 og 117 i forordning (EU) nr. 508/2014 sammenholdt med artikel 55, 56 og 57 i forordning (EU) nr. 1303/2013
g)
resultatanalysen, som omhandlet i artikel 21, stk. 1, i forordning (EU) nr. 1303/2013.
2. Ved anvendelsen af artikel 97, stk. 1, litra a), og artikel 114-117 i forordning (EU) nr. 508/2014 sammenholdt med artikel 21, stk. 1, artikel 50, artikel 55, artikel 56 og artikel 57 i forordning (EU) nr. 1303/2013 skal forvaltningsmyndigheden anvende listen over fælles indikatorer, som omhandlet i artikel 109 i forordning (EU) nr. 508/2014 i de forskellige elementer af det fælles overvågnings- og evalueringssystem.
Artikel 2
Liste over fælles indikatorer
Den liste over lande, der er omhandlet i artikel 14, stk. 109, i forordning (EU) nr. 508/2014, er opstillet i bilaget til nærværende forordning.
Artikel 3
Denne forordning træder i kraft på dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. juli 2014.

Labels: 2
19
8
6
15